IZVJEŠĆE KOMISIJE EUROPSKOM PARLAMENTU I VIJEĆU o kvaliteti fiskalnih podataka u izvješćima država članica iz 2013. /* COM/2014/0122 final */





IZVJEŠĆE KOMISIJE EUROPSKOM PARLAMENTU I VIJEĆU o kvaliteti fiskalnih podataka u izvješćima država članica iz 2013. SADRŽAJ 1........... Pozadina....................................................................................................................... 3 2........... Glavni nalazi o izvješćima o razinama državnog deficita i duga iz 2013..................... 3 2.1........ Pravodobnost, pouzdanost i potpunost........................................................................ 3 2.1.1..... Pravodobnost................................................................................................................ 3 2.1.2..... Pouzdanost................................................................................................................... 4 2.1.3..... Potpunost tablica i popratnih informacija..................................................................... 4 2.1.4..... Dopunske tablice koje se odnose na financijsku krizu.................................................. 5 2.1.5..... Upitnik o međudržavnim pozajmicama........................................................................ 6 2.2........ Usklađenost s računovodstvenim pravilima i dosljednost statističkih podataka.......... 6 2.2.1..... Razmjena informacija i pojašnjenja............................................................................... 6 2.2.2..... Posjeti za dijalog i metodološki posjeti......................................................................... 7 2.2.3..... Posebni savjeti Eurostata.............................................................................................. 7 2.2.4..... Nedavna metodološka pitanja...................................................................................... 8 2.2.5..... Usklađenost s temeljnim računima države.................................................................... 9 2.3........ Objava......................................................................................................................... 10 2.3.1..... Objava glavnih podataka i detaljnih tablica izvješća.................................................. 10 2.3.2..... Zadrške u pogledu kvalitete podataka........................................................................ 10 2.3.3..... Izmjene dostavljenih podataka................................................................................... 11 2.3.4..... Objava metapodataka (evidencija)............................................................................. 11 3........... Zaključci..................................................................................................................... 11 1. Pozadina Člankom 8. stavkom 3. Uredbe Vijeća br. 479/2009 (kako je izmijenjena Uredbom (EZ) br. 679/2010) o primjeni Protokola o postupku u slučaju prekomjernog deficita (Protocol on the excessive deficit procedure – EDP) priloženog Ugovoru o osnivanju Europske zajednice[1] od Komisije (Eurostata) (dalje u tekstu: „Eurostat”) traži se da redovito podnosi izvješće Europskom parlamentu i Vijeću o kvaliteti stvarnih podataka koje dostavljaju države članice. Navedeno godišnje izvješće daje ukupnu procjenu pravodobnosti, pouzdanosti, potpunosti, usklađenosti s računovodstvenim pravilima i dosljednosti podataka. Komisija je donijela prethodno izvješće (o obavijestima iz 2012.) 20. veljače 2013.[2] Eurostat redovito ocjenjuje kvalitetu stvarnih podataka koje dostavljaju države članice i temeljnih računa sektora države prikupljenih u skladu s Uredbom Vijeća (EZ) br. 2223/96 od 25. lipnja 1996. o Europskom sustavu nacionalnih i regionalnih računa u Zajednici (European system of national and regional accounts in the Community – ESA95)[3]. Taj se posao usredotočuje na čimbenike kojima se objašnjava ukupni državni deficit/višak i promjene u ukupnom državnom dugu. Države članice Eurostatu dostavljaju navedene informacije dvaput godišnje. To uključuje i dodatne informacije kao što su „Upitnik u pogledu tablica obavijesti koje se odnose na postupak u slučaju prekomjernog deficita”, „Dopunska tablica za financijsku krizu” i bilateralna pojašnjenja država članica. Eurostat održava i stalni dijalog s državama članicama redovitim posjetima u vezi s dijalogom o EDP-u. Ovo se izvješće temelji na glavnim nalazima i rezultatima izvješća o EDP-u u 2013. usredotočujući se na posljednju vježbu iz listopada 2013. Ako je to prikladno, usporedbe se vrše s izvješćima iz travnja 2013. te s izvješćima iz 2012. 2. Glavni nalazi o izvješćima o razinama državnog deficita i duga iz 2013. 2.1. Pravodobnost, pouzdanost i potpunost 2.1.1. Pravodobnost Od država se članica traži da Eurostatu podnesu izvješća o svojim stvarnim i planiranim podacima o postupku u slučaju prekomjernog deficita dvaput godišnje, do 1. travnja i 1. listopada[4]. Tijekom 2013., izvješća o EDP-u obuhvaćala su godine od 2009. do 2013. Iznosi za 2013. su iznosi koje su planirala državna tijela, dok su iznosi za razdoblje od 2009. do 2012. stvarni podaci (što znači konačni, polukonačni, privremeni ili procijenjeni iznosi). U skladu s člankom 8. stavkom 1. Uredbe (EZ) br. 479/2009, Eurostat procjenjuje stvarne podatke koje su dostavile države članice, ali ne i planirane podatke. . Rokovi za podnošenje izvješća uglavnom se poštuju. U 2013. sve su države članice dostavile stvarne podatke prije zakonskoga roka za oba razdoblja podnošenja obavijesti koje se odnose na EDP. Hrvatska je prvo izviješće podnijela u listopadu 2013. U pogledu planiranih podataka, tijekom vježbe podnošenja izvješća u listopadu 2013. neke su države kasnije dostavile planirane podatke za 2013. godinu. 2.1.2. Pouzdanost Revizije obavijesti iz listopada 2013. u usporedbi s obavijestima iz travnja 2013. uglavnom su nastale zbog ažuriranja izvornih podataka i metodoloških izmjena kao što je ponovno razvrstavanje nekih transakcija. Kao inače, dug je u razdoblju između travnja i listopada revidiran manje od deficita. Najveće revizije deficita odvile su se u Grčkoj i Irskoj. U Grčkoj je revizija deficita u razdoblju između obavijesti o EDP-u iz travnja i iz listopada 2013. za 2012. godinu imala silaznu putanju zbog dostupnosti revidiranih podataka o nadoknadivim iznosima Grčkog fonda za financijsku stabilnost u slučajevima rješavanja problema u bankama. U Irskoj se deficit za 2009. godinu uglavnom može pripisati uvrštavanju detaljnijih bilančnih podataka o prihodima/rashodima državnih tijela. Porast irskog deficita za 2012. godinu uzrokovan je promjenom vremena bilježenja prodaje licence za UMTS i ažuriranjem izvornih podataka za poreze, prihode/rashode državnih tijela i nacionalnog pružatelja zdravstvene skrbi. U pogledu duga, najveće revizije u razdoblju između travnja i listopada primijećene su u Češkoj Republici, Danskoj i Portugalu. U Češkoj Republici dostavljeni podaci o dugu za godine 2009. – 2012. porasli su zbog ispravka u vrednovanju instrumenata zaštite duga od rizika izraženih u stranoj valuti. U Danskoj je dug revidiran na manji iznos za 2012. godinu zbog ažuriranih izvornih podataka za središnje i lokalne jedinice državne vlasti i fondove socijalnog osiguranja. U Portugalu je došlo do porasta duga zbog ponovne klasifikacije jedne jedinice iz sektora države u regiji Madeira i zbog ponovne klasifikacije nekih predujmova koje je jedna javna tvrtka uplatila državi kao kredite. U razdoblju između travnja i listopada došlo je do zamjetnih revizija BDP-a u Estoniji za 2009., 2011. i 2012. godinu te u Luksemburgu za godine 2009. – 2012. U pogledu revizija izvršenih u roku za dostavu obavijesti, većina država članica revidirala je svoja izvješća nakon prvog podnošenja podataka u listopadu 2013. 18 zemalja poslalo je 30 revidiranih podnesaka dok su u travnju 2013. 24 zemlje poslale 46 revidiranih podnesaka. Države članice poslale su većinu revidiranih podnesaka kao reakciju na komentare, tehnička pitanja ili primjedbe Eurostata povezane s dopunjavanjem izostavljenih podataka, ispravcima tehničkih pogrešaka, internim nedosljednostima, prilagodbama u tablicama obavijesti ili s njima povezanim upitnicima, ili neispravnim bilježenjem unutar tablica. U 2013., revidirani podnesci u roku za obavijesti nisu donijeli značajne promjene u razinama deficita i duga u usporedbi s onima koje su izvorno dostavile države članice, osim u izvješću iz listopada, gdje su iznosi deficita revidirani za više od + 0,2 postotna poena (pp) BDP-a tijekom razdoblja za podnošenje obavijesti za Hrvatsku i Irsku. 2.1.3. Potpunost tablica i popratnih informacija Potpuno ispunjivanje tablica izvješća zakonska je obveza i nužno je za pravilnu procjenu kvalitete podataka od Eurostata. U članku 8. stavku 2. Uredbe (EZ) br. 479/2009, kako je izmijenjena, navodi se da države članice Eurostatu moraju dostaviti relevantne statističke podatke, koji „(...) posebno podrazumijevaju: (a) podatke iz nacionalnih računa; (b) evidencije; (c) tablice obavijesti koje se odnose na postupak u slučaju prekomjernog deficita; (d) dodatne upitnike i pojašnjenja povezano s obavijestima.” Postoje četiri glavne tablice obavijesti koje se odnose na EDP. Popunjavanje tablica 1. i 3. o EDP-u zakonska je obveza dok su se o podnošenju podataka iz tablice 4. o EDP-u države članice dogovorile[5]. Tablice 1. i 2.A (središnja država) obuhvaćaju godine od 2009. do 2013., dok ostale tablice obuhvaćaju godine od 2009. do 2012.[6]. Većina država članica popunila je sve tablice obavijesti o EDP-u[7]. U izvješćima iz listopada 2013. za tablice 2. o EDP-u sve su države članice dostavile pojedinosti o vezi između tekućih salda i viška/deficita u okviru EDP-a u svim podsektorima. Smatra se da je u Ujedinjenoj Kraljevini tekući saldo na osnovi ESA-e 95. Zbog toga se u izvješćima spominje vrlo malo prilagodbi kojima se tekući saldo pretvara u deficit/višak u skladu s ESA-om. Neke su druge zemlje jednako tako podnijele izvješća samo o ograničenom broju prijelaznih stavki. Za tablicu 3. o EDP-u nisu sve države članice izvršile sve raščlambe. Prije svega, nisu uvijek navedene pojedinosti koje se traže za stavke „krediti” i „vlasnički kapital”. Osim toga, nekoliko država ima običaj navesti da je statistička diskrepancija nula, što bi inače podrazumijevalo da je diskrepancija netočno uvrštena pod „ostala potraživanja/obveze”. Unatoč poboljšanjima koja su ostvarile neke države članice, cjelokupna popunjenost tablice 4. o EDP-u u mnogim slučajevima ostaje neodgovarajuća. Prije svega, riječ je o tome da nekoliko zemalja ne dostavlja potpune podatke za stanje dugovanja po komercijalnim kreditima i predujmovima. Popunjenost tablica o EDP-u i može se dodatno poboljšati. Očekuje se, međutim, da preostala neriješena pitanja neće imati velik utjecaj na kvalitetu podataka. Sve države članice dostavile su odgovore na „Upitnik u pogledu tablica obavijesti”[8]. Premda su područje primjene i kvaliteta odgovora i dalje sve bolji u usporedbi s prethodnim godinama, i dalje je potreban napredak jer neke države nisu dostavile sve pojedinosti koje se traže u upitniku. To se osobito odnosi na podatke o potraživanjima i otpisu dugova središnje države, raščlambu ostalih potraživanja/obveza, bilježenje državnih jamstava (uglavnom za područje primjene podsektora lokalnih vlasti) i podataka o ubrizgavanju kapitala. 2.1.4. Dopunske tablice koje se odnose na financijsku krizu Od 15. srpnja 2009. Eurostat u dopunskoj tablici prikuplja niz podataka o financijskoj krizi. Prvi dio dopunske tablice odnosi se na podatke o transakcijama koje su zabilježene na računu prihoda/rashoda države i koji imaju stvarni utjecaj na deficit/višak u okviru EDP-a. Drugi dio dopunske tablice odnosi se na podatke o stanju financijske imovine i obveza koje proizlaze iz potpora financijskim ustanovama. Pritom se razlikuju djelatnosti koje su stvarno doprinijele stvaranju državnih obveza (uključene su u državni dug) i djelatnosti koje bi možda mogle doprinijeti stvaranju državnih obveza u budućnosti, ali se zasada smatraju uvjetovanima budućim događajima (nisu uključene u državni dug). Ove tablice prikazuju državne intervencije koje su izravno povezane s pružanjem potpore financijskim ustanovama. Mjere potpore nefinancijskim ustanovama ili mjere opće gospodarske potpore nisu uvrštene u njih. Podaci prikupljeni 2013. odnosili su se na razdoblje od 2007. do 2012.. Sve države članice osim njih osam (Bugarska, Češka Republika, Estonija, Hrvatska, Malta, Poljska, Rumunjska i Slovačka) podnijele su izvješće o raznim intervencijama koje je država poduzela u kontekstu financijske krize u razdoblju od 2007. do 2012.. Eurostat je objavio napomenu uz priopćenje za medije o postupku u slučaju prekomjernog deficita, u kojoj se analiziraju navedeni podaci[9]. 2.1.5. Upitnik o međudržavnim pozajmicama Države članice dostavljaju i podatke o bilateralnim međudržavnim pozajmicama obično u kontekstu programa. Priopćenje o novostima u pogledu EDP-a uključuje navedene informacije te informacije o međudržavnim pozajmicama u kontekstu Europskog fonda za financijsku stabilnost (European Financial Stability Facility – EFSF) koje omogućuju analizu kredita koje države članice odobravaju drugim državama članicama za njihove djelatnosti potpore (2012. godine pretežito Grčkoj, Irskoj i Portugalu). Takve bilateralne međudržavne pozajmice i međudržavne pozajmice u kontekstu EFSF-a znatno su se povećale u kontekstu financijske krize. One se oduzimaju pri izračunu agregata EU-28 i euro područja za državni dug po Ugovoru iz Maastrichta[10] jer su i jedni i drugi prikazani na konsolidiranoj osnovi. Zbog te konsolidacije agregati EU-28 i euro-područja nisu jednaki aritmetičkom zbroju dugova država članica (tj. prethodno navedene međudržavne pozajmice među državama nisu uključene kako bi se izbjeglo dvostruko računanje). Brojčani podaci dostavljeni za godine 2011. i 2012. za države članice stoga uključuju iznose u odnosu na EFSF. 2.2. Usklađenost s računovodstvenim pravilima i dosljednost statističkih podataka 2.2.1. Razmjena informacija i pojašnjenja Tijekom razdoblja za dostavljanje obavijesti, u razdoblju između roka za podnošenje izvješća 1. listopada i objavljivanja podataka 21. listopada 2013., Eurostat je stupio u vezu s nacionalnim tijelima nadležnim za statistiku u svakoj državi članici te zatražio daljnje informacije i pojašnjenja primjene računovodstvenih pravila u pojedinim transakcijama. Taj je postupak uključivao nekoliko krugova korespondencije između Eurostata i nacionalnih tijela vlasti. Prvi krug zahtjeva za pojašnjenje poslan je svim zemljama prije 4. listopada. Drugi krug zahtjeva poslan je u 23 zemlje, a treći krug u 11 zemalja. Četvrti krug zahtjeva za pojašnjenje poslan je u 4 države članice. Od nekih je zemalja Eurostat zatražio revidirane tablice obavijesti[11]. 2.2.2. Posjeti za dijalog i metodološki posjeti Uredbom (EZ) br. 479/2009, kako je izmijenjena, predviđaju se posjeti za dijalog i metodološki posjeti. Posjeti za dijalog, uključujući takozvane „prethodne posjete za dijalog”[12], u države članice obavljaju se redovito u cilju pregledavanja podataka iz izvješća, istraživanja metodoloških pitanja, rasprava o statističkim izvorima i procjene usklađenosti s relevantnim računovodstvenim pravilima, primjerice o razgraničenju ukupne države, vremenu bilježenja i klasifikaciji transakcija i obveza države. Ako se pojavi kakvo važno pitanje u pogledu države članice koje se ne može riješiti na drugi način osim fizičkim sastankom sa zainteresiranim tijelima, organizira se ad-hoc posjet toj državni članici u skraćenom postupku. Tijekom 2013. godine Eurostat je obavio posjete za dijalog o EDP-u u sljedećim državama: Španjolskoj (24. – 25. siječnja), Ujedinjenoj Kraljevini (24. – 25. siječnja), Italiji (4. – 5. veljače), Estoniji (27. – 28. veljače), Poljskoj (6. – 8. ožujka, prethodni posjet za dijalog), Grčkoj (20. – 21. ožujka), Luksemburgu (15. svibnja), Švedskoj (4. – 5. lipnja), Njemačkoj (18. – 21. lipnja i 22. – 25. listopada, prethodni posjeti za dijalog), Rumunjskoj (19. – 20. lipnja), Poljskoj (8. – 9. srpnja), Rumunjskoj (28. – 30. kolovoza, posebni posjet za dijalog – praćenje), Sloveniji (12. – 13. rujna), Grčkoj (24. – 25. rujna), Finskoj (18. – 19. studenoga), Nizozemskoj (26. studenog), Sloveniji (27. – 29. studenoga, prethodni posjet za dijalog) i Slovačkoj (28. – 29. studenoga). Nadalje, tijekom 2013. organizirani su ad-hoc posjeti Hrvatskoj 14. – 15. ožujka i Španjolskoj 20. – 21. ožujka te 26. – 27. rujna. Eurostat je 2013. godine obavio pretpristupne posjete Latviji 8. – 9. travnja i Hrvatskoj 26. – 27. lipnja. Pitanja koja su se ponavljala tijekom posjeta uključivala su klasifikaciju jedinica unutar ili izvan sektora države (npr. u pogledu javnog prijevoza, javnih poduzeća, televizije i radija, bolnica i sveučilišta), ubrizgavanje kapitala, javno-privatna partnerstva, dodjelu bespovratnih sredstava iz proračuna EU-a, bilježenje jamstava i cjelokupnu kvalitetu upravljanja tokovima prethodnih podataka. Završni nalazi svakog posjeta za dijalog, uključujući opis dogovorenih mjera i trenutačnu situaciju, šalju se Gospodarskom i financijskom odboru te objavljuju na web-mjestu Eurostata. Provedba tih mjera dovodi do poboljšanja kvalitete podataka tijekom vremena. Metodološki posjeti poduzimaju se samo kada Eurostat otkrije značajne rizike ili probleme u pogledu kvalitete podataka, posebno kad se odnose na metode, koncepte i klasifikaciju koji se primjenjuju. Tijekom 2013. nije izvršen nijedan metodološki posjet. 2.2.3. Posebni savjeti Eurostata Države članice redovito se savjetuju s Eurostatom radi pojašnjenja raznih nacionalnih računovodstvenih pitanja povezanih s budućim ili prošlim operacijama. Eurostat daje savjete u skladu s postojećim smjernicama. Radi usklađenja s odredbom o transparentnosti iz Uredbe (EZ) br. 479/2009, kako je izmijenjena, Eurostat objavljuje svoje savjete[13], osim ako predmetna država članica uloži pritužbu. Eurostat je u 2013. objavio savjete o sljedećim temama: računovodstvena obrada Fonda za instrumente kupovine imovine Engleske banke (Bank of England Asset Purchase Facility Fund – BEAPFF) i tokova između Engleske banke i Ministarstva financija Ujedinjene Kraljevine, statistička obrada prodaje koncesije prije privatizacije u Portugalu, dokapitalizacija grupacije Dexia u Belgiji, klasifikacija Sociaded de activos de Restructuracion (SAREB) u Španjolskoj, evidentiranje financijskih korekcija povezanih s fondovima EU-a u skladu s člankom 100. stavkom 1. Uredbe 1083/2006 u Rumunjskoj, statistička obrada petnaestogodišnje koncesije spektra mobilnih telefona u Mađarskoj, obrada transakcija s nekretninama LAK Investa iz Flamanske regije u Belgiji, bilježenje naknade za jamstva Fonda za podršku nelikvidnoj imovini (IABF) u Nizozemskoj, obrada povrata poreza, plaćanja kazni i privremenih plaćanja u poreznim predmetima Porezne i carinske uprave (Her Majesty's Revenue and Customs – HMRC) Ujedinjene Kraljevine; evidentiranje otpisa potraživanja povezanih s kaznama i globama koje CFR Cai Ferate treba platiti privatnim dobavljačima energije u Rumunjskoj te statistička klasifikacija tvrtke MyCSP Ltd. u Ujedinjenoj Kraljevini. 2.2.4. Nedavna metodološka pitanja Eurostat je kao inače procjenjivao ispravnu primjenu pravila ESA-e 95, posebno u pogledu svojih najnovijih odluka u skladu s člankom 10. stavkom 2. Uredbe (EZ) br. 479/2009. Te su odluke uvrštene u Priručnik o državnom deficitu i dugu (PDDD), čija je najnovija verzija objavljena u veljači 2013[14]. Nova verzija uključuje tri nova poglavlja koja su bila predmet savjetovanja s Odborom za monetarnu, financijsku i statistiku platne bilance (Committee of Monetary, Financial and Balance of Payment Statistics – CMFB): europski poslovni subjekti povezani s krizom državnih dugova u Euro području (fondovi ESFS i ESM); krediti s niskim kamatnim stopama i prodaja državnih kredita s niskim kamatnim stopama trećim državama i dozvole za trgovanje emisijama. U drugim su poglavljima PDDD-a dodana i manja pojašnjenja. Nakon posljednjeg (četvrtog) sastanka radne skupine posvećene „prilagodbi” sadašnjeg PDDD-a novoj ESA-i 2010. održanog u srpnju 2013., dovršen je nacrt PDDD-a prilagođen metodologiji ESA-e 2010. koji je dostavljen državama članicama u kolovozu 2013. U siječnju 2013. Eurostat je objavio odluku o „statističkom bilježenju kredita s niskim kamatnim stopama”[15] te odluku o „statističkoj klasifikaciji Europskog fonda za stabilnost (ESM)”[16], nakon što su konačne značajke ESM-a postale poznate . U ožujku 2013. Eurostat je objavio odluku o „pojašnjenju kriterija za bilježenje ubrizgavanja državnog kapitala u banke”[17] slijedom potrebe za daljnjim pojašnjenjem kriterija za klasifikaciju ubrizgavanja kapitala u banke, posebno u slučaju poslovnih subjekata koji izlaze s tržišta. U srpnju 2013. Eurostat je objavio odluku o uvođenju „dodatka o potencijalnim dugovanjima i obvezama upitniku koji se odnosi na EDP”[18]. U novi upitnik uvrštene su tablice o jamstvima, izvanbilančnim zapisima javno-privatnih partnerstva (JPP) i nenaplativim kreditima, a donesen je u kontekstu Direktive Vijeća 2011/85/EU od 8. studenog 2011. o zahtjevima za proračunske okvire država članica[19]. Eurostat će objaviti prve podatke u siječnju 2015., zajedno s podacima o ukupnim obvezama jedinica pod nadzorom države koje su klasificirane izvan ukupne države. Nakon neriješenog savjetovanja s CMFB-om o tom pitanju, Eurostat je u studenom 2013. objavio odluku o bilježenju „nebilančnog prijenosa obveza za mirovinsko osiguranje na državu u skladu s ESA-om 2010”. Od siječnja 2013. Eurostat na svojem web-mjestu objavljuje „Evidenciju postupaka povezanih s postupkom u slučaju prekomjernog deficita”. Cilj je tog dokumenta da opiše postupke i načela koji se primjenjuju u postupku provjere podataka o EDP-u koju vrši Eurostat. 2.2.5. Usklađenost s temeljnim računima države Rokovi za dostavljanje obavijesti 1. travnja i 1. listopada, postavljeni u Uredbi (EZ) br. 479/2009, kako je izmijenjena, uvedeni su da bi se osigurala usklađenost s temeljnim godišnjim i tromjesečnim računima državnog sektora o kojima se podnose izvješća Eurostatu u raznim tablicama za dostavu ESA95. Eurostat sustavno analizira usklađenost obavijesti o EDP-u s temeljnim računima državnog sektora. Primjerice, ukupni državni rashodi i prihodi trebaju biti usklađeni s dostavljenim iznosom deficita. Cjelokupna usklađenost podataka o EDP-u s dostavljenim podacima o državnim računima ESA95 posljednjih se godina popravila, iako je i dalje bolja za nefinancijske nego za financijske podatke. U izvješćima iz listopada 2013. postojala je potpuna usklađenost između brojčanih podataka o EDP-u i ESA tablice 2. i 25. (i na godišnjoj i na tromjesečnoj razini) za nefinancijske podatke i tromjesečni državni dug (ESA tablica28.). Države članice, međutim, i dalje trebaju ulagati napore kako bi osigurale usklađenost između tablica o EDP-u i ESA tablica u pogledu financijskih podataka. Zamjetne neusklađenosti između podataka o EDP-u i tromjesečnih financijskih računa pojavile su se u izvješćima šest država članica iz listopada 2013., a neusklađenosti između podataka o EDP-u i godišnjih ESA financijskih računa u stanju obveza po komercijalnim kreditima i predujmovima javile su se kod više od jedne trećine država članica. 2.3. Objava 2.3.1. Objava glavnih podataka i detaljnih tablica izvješća U članku 14. stavku 1. Uredbe (EZ) br. 479/2009, kako je izmijenjena, navodi se sljedeće: „Komisija (Eurostat) daje podatke o stvarnom deficitu državnog proračuna i dugu za primjenu Protokola o postupku u slučaju prekomjernog deficita, u roku od tri tjedna nakon isteka roka […]. Navedeno pružanje podataka izvršava se objavljivanjem.” Podaci o deficitu državnog proračuna i o dugu objavljeni su 22. travnja[20] i 21. listopada[21] 2013. zajedno sa svim tablicama izvješća koje su dostavile države članice. Od veljače 2012. godine Eurostat redovito objavljuje priopćenje za medije o tromjesečnom maastrichtskom dugu nakon otprilike T + 115 dana. Od veljače 2012. Eurostat objavljuje „Statistiku u fokusu” o tromjesečnom deficitu ukupne države. Eurostat na svojem web-mjestu objavljuje i godišnje i tromjesečne statističke podatke o državnim financijama koji podupiru podatke o EDP-u, zajedno s napomenom o usklađenju stanja u tokovima[22]. Nadalje, Eurostat objavljuje podatke dobivene od država članica povezane s državnim intervencijama u kontekstu financijske krize[23] i podatke o međudržavnim pozajmicama. Eurostat objavljuje i obavijest o stanju obveza po komercijalnim kreditima i predujmovima[24]. U skladu s Uredbom (EZ) br. 479/2009 kako je izmijenjena, države članice objavljuju stvarne podatke o deficitu i dugu. Sve države članice objavljuju iznose deficita i duga na nacionalnoj razini. Većina država članica izvijestila je Eurostat o svojoj praksi objavljivanja svih tablica izvješća. Pet država članica objavljuje samo neke tablice izvješća, a jedna država članica, Francuska, ne objavljuje tablice o EDP-u na nacionalnoj razini. 2.3.2. Zadrške u pogledu kvalitete podataka Eurostat je izrazio zadršku u pogledu podataka iz obavijesti o EDP-u koje je u listopadu 2013. dostavila jedna država članica. Austrija: Eurostat izražava zadršku u pogledu kvalitete podataka koje je dostavila Austrija zbog nesigurnosti povezanih sa statističkim utjecajem zaključaka iz izvješća Saveznog ureda za reviziju o pokrajini Salzburg, objavljeni 9. listopada 2013. U izvješću su se pokazali nedostatci u pogledu financijskog upravljanja i potpunosti javnih računa pokrajine Salzburg. Statistički ured Austrije u suradnji s Eurostatom istražuje statističke implikacije revizije za podatke o EDP-u kako bi se pojasnio točan utjecaj na 2012. i prethodne godine. Na osnovi informacija dostupnih u ovom trenutku može se zaključiti da bi to moglo dovesti do revizije državnog duga na vrijednost višu za najviše pola posto BDP-a s još nekoliko manjih revizija deficita državnog proračuna. 2.3.3. Izmjene dostavljenih podataka Eurostat nije izmijenio podatke koje su države članice dostavile u obavijestima o EDP-u iz travnja i listopada 2013. 2.3.4. Objava metapodataka (evidencija[25]) U Uredbi (EZ) br. 479/2009, kako je izmijenjena, navodi se da su evidencije o EDP-u među statističkim informacijama koje države članice moraju dostaviti kako bi Eurostat mogao provjeriti poštovanje pravila ESA-e 95. Osim toga, propisuje se obvezna objava tih evidencija na državnoj razini. Eurostat je objavio evidencije svih država članica s iznimkom Hrvatske koja se EU-u pridružila 1. srpnja 2013. Sve države članice, osim Luksemburga i Nizozemske, izvijestile su da su na državnoj razini objavile evidencije o EDP-u. Eurostat je 2012. godine uveo novi obrazac za evidencije o EDP-u koji je uključio strukturne promjene i u kojem se traže detaljnije informacije (primjerice u pogledu postupaka izrade, razgraničenju sektora ukupne države, točno određenih transakcija, upravljanja kvalitetom, izvora prethodnih podataka itd.). Nove evidencije o EDP-u Eurostat će objaviti do kraja 2013. 3. Zaključci Eurostat potvrđuje da je ostvareno cjelokupno poboljšanje usklađenosti i potpunosti dostavljenih podataka. Neke poteškoće, međutim, i dalje postoje, a države članice trebale bi uložiti dodatne napore kako bi poboljšale područje primjene i kvalitetu izvješća o trgovinskim kreditima i potpunost podataka na podnacionalnim državnim razinama. To posebice vrijedi za Belgiju, Dansku, Njemačku, Irsku, Grčku, Francusku, Hrvatsku, Italiju, Cipar, Maltu, Nizozemsku, Austriju i Ujedinjenu Kraljevinu. Eurostat je izrazio zadršku u pogledu podataka iz obavijesti o EDP-u koje je u listopadu 2013. dostavila Austrija. Sve u svemu, Eurostat zaključuje da se kvaliteta fiskalnih podataka u izvješćima nastavila poboljšavati u 2013. Općenito, države članice dostavile su bolje informacije, kako u tablicama s obavijestima o EDP-u tako i u ostalim odgovarajućim statističkim izvješćima. [1] SL L 145, 10.6.2009., str. 1. [2] COM (2013) 88 završna verzija. [3] SL L 310, 30.11.1996., str. 1. [4] Članak 3. stavci 1. i 3. Uredbe (EZ) br. 479/2009, kako je izmijenjena. [5] Vidi izjave uz zapisnik Vijeća od 22. studenoga 1993.: https://webgate.ec.europa.eu/fpfis/mwikis/gfs/images/e/e7/Statements_9817.en93.pdf [6] U Uredbi Vijeća (EZ) br. 479/2009., kako je izmijenjena, ne traži se izričito dostava planiranih podataka u tablicama o EDP-u, osim u tablicama 1. i 2.A. [7] Tablice obavijesti o EDP-u koje su dostavile države članice mogu se pronaći na web-mjestu Eurostata. Vidi: http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables [8] Ovaj se upitnik sastoji od 13 odjeljaka u kojima se traže kvantitativne, a katkad i kvalitativne, informacije nekoliko područja, kao što su transakcije u području poreza, društvenih doprinosa i iz/prema EU, nabava vojne opreme, državna jamstva, otpis dugova, kapital koji je država ubrizgala u javna poduzeća, javno-privatna partnerstva itd. [9] Vidi: http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2013_final.pdf [10] U skladu s Protokolom o postupku u slučaju prekomjernog deficita priloženom Ugovoru o EZ-u, državni dug je konsolidirani bruto dug cijelog sektora ukupne države koji ostane nepodmiren na kraju godine (u nominalnoj vrijednosti). U skladu s Uredbom 479/2009, kako je izmijenjena, on uključuje sljedeće kategorije: gotovinu i depozite (AF.2); vrijednosnice osim dionica (AF.3), osim financijskih derivata (AF.34) i zajmova (AF.4). [11] Vidi odjeljak 2.1. [12] Dok su standardni posjeti za dijalog namijenjeni pregledavanju stvarnih podataka i izvora, istraživanju metodoloških pitanja i procjeni usklađenosti s računovodstvenim pravilima, cilj je prethodnih posjeta pregledavanje kvalitete primarnih javnih računovodstvenih podataka i postupaka izvješćivanja. [13] Vidi: http://epp.eurostat.ec.europa.eu/portal/page/portal/government_finance_statistics/methodology/advice_member_states [14] Vidi: http://epp.eurostat.ec.europa.eu/portal/page/portal/product_details/publication?p_product_code=KS-RA-13-001 [15] Vidi: http://epp.eurostat.ec.europa.eu/portal/page/portal/government_finance_statistics/documents/ESTAT-decision-low_inter_rate_loans-annex_2013-01-16.pdf [16] Vidi: http://epp.eurostat.ec.europa.eu/portal/page/portal/government_finance_statistics/documents/Eurostat_Decision_on_ESM.pdf [17] Vidi: http://epp.eurostat.ec.europa.eu/portal/page/portal/government_finance_statistics/documents/ESTAT-decision-Criteria_for_classif_of_gov_capital_injec.pdf [18] Vidi: http://epp.eurostat.ec.europa.eu/portal/page/portal/government_finance_statistics/documents/ESTAT_decision-Suppl_on_conting_liab_EDP_Q.pdf [19] SL L 306, 23.11.2011., str. 41. [20] Vidi:http://epp.eurostat.ec.europa.eu/cache/ITY_PUBLIC/2-22042013-AP/EN/2-22042013-AP-EN.PDF [21] Vidi:http://epp.eurostat.ec.europa.eu/cache/ITY_PUBLIC/2-21102013-AP/EN/2-21102013-AP-EN.PDF [22] Vidi: http://epp.eurostat.ec.europa.eu/portal/page/portal/product_details/publication?p_product_code=STOCK_FLOW_2013_OCT [23] Vidi: http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2013_final.pdf [24] Vidi: http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2013.pdf [25] Evidencije metoda, postupaka i izvora korištenih za pripremu stvarnih podataka o deficitu i dugu te temeljnih državnih računa.